KOMISSION TIEDONANTO NEUVOSTOLLE, EUROOPAN PARLAMENTILLE, TALOUS- JA SOSIAALIKOMITEALLE SEKÄ ALUEIDEN KOMITEALLE - KOMISSION TYÖOHJELMA VUODEKSI 2001

SISÄLLYSLUETTELO

Johdanto

1. Uudenlaisen kuvernanssin edistäminen

2. Euroopan vakauttaminen ja sen aseman vahvistaminen maailmassa

3. Uusi talous- ja sosiaalipoliittinen ohjelma

4. Kaikkien elämänlaadun parantaminen

Komission työohjelma vuodeksi 2001

Johdanto

Komissio esitteli vuosi sitten toimintansa laajat strategiset linjat tuleviksi viideksi vuodeksi. Kyseistä kunnianhimoista ohjelmaa varten oli eritelty perusteellisesti haasteet, jotka Euroopan unionia odottavat, ja määritelty uudet Euroopan yhdentymisen toiminta-alat tulevaisuudessa.

Komissio määritteli seuraavalla tavalla tärkeimmät toiminta-alansa toimikaudellaan:

1) edistetään uudenlaista kuvernanssia, jotta kansalaiset kokisivat Euroopan yhteisön olevan lähellä itseään ja jotta sen toimielimet olisivat entistä avoimempia ja demokraattisempia

2) vakautetaan Eurooppaa ja vahvistetaan sen asemaa maailmassa, jotta voidaan käyttää historiallista tilaisuutta yhdistää maanosa, kyetä toimimaan globalisoituvassa maailmassa ja edistää kansainvälisen järjestelmän toimintaa

3) käynnistetään uusi talous- ja sosiaalipoliittinen ohjelma, jolla uudistetaan unionin taloutta ja lisätään sen kilpailukykyä sekä edistetään eurooppalaista yhteiskuntamallia

4) parannetaan konkreettisesti kaikkien jokapäiväistä elämää muun muassa ympäristöön, yksilön oikeuksiin, elintarvikkeiden laatuun ja liikkuvuuteen liittyvissä asioissa.

Vastauksena näihin haasteisiin komissio esitteli jo tiedonannossaan "Strategiset tavoitteet vuosina 2000-2005" [1] joitakin toimikautensa keskeisiä toimia, joita ovat esimerkiksi Lissabonissa vahvistettu strategia, uusi talous- ja sosiaalipoliittinen ohjelma, laajentuminen, Euroopan perusoikeuskirja ja valkoinen kirja eurooppalaisesta hallintotavasta.

[1] KOM(2000) 154 lopullinen, 9.2.2000.

Nyt on tärkeää pyrkiä edelleen herkeämättä näihin strategisiin tavoitteisiin. Komissio aikoo edetä kaikilla näillä keskeisillä aloilla joko tekemällä lainsäädäntöehdotuksia tai toteuttamalla konkreettisia täytäntöönpanoaloitteita tai toimenpiteitä. Kaikki kaavaillut toimet ovat mukana oheisessa vuotuisessa työohjelmassa, jossa tätä keskipitkän aikavälin strategista näkökulmaa muokataan säännöllisesti ja jonka perusteella toimintaa toteutetaan.

Alkanut vuosi tuo tullessaan monia tärkeitä tapahtumia, jotka ohjailevat komission toimintaa. Maaliskuussa pidettävässä kevään Eurooppa-neuvostossa alkaa Lissabonissa käynnistetyn strategian uusi vaihe, sillä siellä esitellään Tukholman raportti. Toukokuussa komissio isännöi vähiten kehittyneitä maita käsittelevää Yhdistyneitten kansakuntien konferenssia; Euroopan unionihan tukee näiden maiden ottamista mukaan entistä enemmän maailmanlaajuiseen toimintaan. Kun toinen kertomus sosiaalisesta ja taloudellisesta yhteenkuuluvuudesta on nyt hyväksytty, järjestetään toukokuussa jäsenvaltioiden ja ehdokasmaiden kanssa tärkeä foorumi, jossa käsitellään alue- ja koheesiopolitiikan tulevaisuutta laajentuneessa unionissa. Kesäkuussa Göteborgissa pidettävässä Eurooppa-neuvoston kokouksessa unionin on määrä hyväksyä kestävään kehitykseen liittyvä kokonaisstrategia. Nizzan Eurooppa-neuvoston päätösten mukaisesti aletaan myös valmistella hallinnonuudistuksen seuraavia vaiheita. Tänä vuonna saattaa myös käynnistyä Maailman kauppajärjestössä uusi monenvälisten kauppaneuvottelujen kierros. Lisäksi vuonna 2001 perustetaan Euroopan elintarvikeviranomainen.

Komissiolla on toimikautensa alussa määrittelemiensä suuntaviivojen mukaisesti vuonna 2001 seuraavat ensisijaiset tavoitteet:

1. Uudenlaisen kuvernanssin edistäminen

Jotta Euroopan yhdentyminen edistyisi, tarvitaan vastuullisia, avoimia ja tehokkaita toimielimiä, jotka noudattavat uudenlaista demokraattista kuvernanssia. Euroopan rakentaminen onnistuu vain sillä edellytyksellä, että kansalaiset uskovat siihen. Unioniin kuulumisen tunne kuitenkin vaihtelee hyvin paljon. Unioni ja sen rakenteet ovat edelleen kaukaisia, monimutkaisia ja abstrakteja tavalliselle kansalaiselle, paikallisille toimijoille ja kansalaisyhteiskunnalle. Laajentuminen puolestaan on merkittävä rasite unionin toimielinten toiminnalle ja edellyttää sekin yhdentymistä. Pian tapahtuva euron käyttöönotto lisää tarvetta lujittaa unionin poliittista luonnetta. Näistä syistä on mietittävä perusteellisesti nykyisiä tapoja rakentaa Eurooppaa ja uudistettava menetelmiä sen mukaisesti.

Tähän pyritään kuvernanssia käsittelevässä valkoisessa kirjassa, jonka komissio esittää vuonna 2001. Valkoisen kirjan tarkoituksena on koota johdonmukaisesti eri ehdotukset, jotta Euroopan komissio mutta myös muut unionin toimielimet toimisivat selkeämmin, vastuullisemmin ja hajautetummin. Siinä tarkastellaan viestintätehtäviä sekä kuulemisen ja yhteisön lainsäädännön valmistelun laatua sekä täytäntöönpanevien tahojen toimintaedellytyksiä ja mahdollisuuksia osallistua politiikan määrittelyyn. Valkoisessa kirjassa esitetään seikkoja, jotka voivat auttaa selkeyttämään vastuualueita ja tuoda lisänsä keskusteluun, jota on käyty laajasti Nizzan Eurooppa-neuvoston jälkeen valmistauduttaessa perustamissopimusten seuraavaan tarkistukseen vuonna 2004.

Komissio aikoo osallistua aktiivisesti näihin Nizzassa aloitettuihin keskusteluihin, joissa puheenjohtajana toimivat vuoron perään neuvosto, Euroopan parlamentti ja kaikki muut niihin osallistuvat osapuolet. Ensimmäinen tähän liittyvä tärkeä kokous on Laekenin Eurooppa-neuvosto.

Komissio haluaa lisätä avoimuutta, tehokkuutta ja moitteetonta hallintoa ja jatkaa näin ollen määrätietoisesti vuonna 2000 aloitettua suurta hallinnonuudistusta, jossa on päästävä ratkaisevaan toimintavaiheeseen. Joulukuussa tehdään ehdotus Euroopan yhteisöjen virkamiesten henkilöstösääntöjen muuttamiseksi. Näin saadaan päätökseen monet aloitteet, joita esitettiin hallinnonuudistusta käsittelevässä valkoisessa kirjassa ja joita on käynnistetty vuosina 2000-2001. Aloitteet ovat useimmiten olleet neuvotteluasiakirjoja (muun muassa työolot, kurinpitomenettelyt, urakehitys, palkkausjärjestelmä, eläkkeet). Henkilösääntöjä koskevan ehdotuksen lisäksi vuonna 2001 toteutaan muita uudistustoimenpiteitä, jotka liittyvät muun muassa koulutukseen, keskijohtoon ja saavutusten arviointiin. Lisäksi on uudistettu varainhoidon valvontaa, vahvistettu Euroopan petostentorjuntaviraston toimintaa, laadittu menettelyjen yksinkertaistamiseen liittyvä toimintasuunnitelma, annettu uusi avoimuutta koskeva asetus ja luotu uusi ohjelmoinnin ja strategisen suunnittelun tehtävä, ja tämä kaikki alkaa pikkuhiljaa vaikuttaa. Laajentumisen hallinnolliset valmistelut ovat jo sellaisenaan suuri haaste.

Samassa hengessä komissio haluaa luoda unionin viestintä- ja tiedotuspolitiikalle uudet puitteet. Tavoitteena on parantaa yleisölle tarjottavia palveluja, määritellä toimielimille yhteinen johdonmukainen ja kokonaisvaltainen lähestymistapa sekä kehittää yhteistyötä kansalaisyhteiskunnan ja toisaalta kansallisten, alueellisten ja paikallisten viranomaisten kanssa. Tästä aiheesta annetaan tiedonanto vuoden 2001 puolivälissä. Lisäksi yhteisön oikeutta konsolidoidaan parhaillaan, ja kuluvan vuoden puolivälissä avataan verkkosivu, jolta pääsee tutustumaan kaikkiin lainsäädäntö- ja muihin oikeudellisiin teksteihin. Kun säädökset on konsolidoitu, ne voidaan kodifioida ja niitä voidaan muokata uudelleen. Tällä kaikella pyritään parantamaan unionin ja sen kansalaisten välisiä yhteyksiä. Syksyllä laaditaan valkoinen kirja nuorista ja heidän suhteestaan Euroopan rakentamiseen.

2. Euroopan vakauttaminen ja sen aseman vahvistaminen maailmassa

Euroopan geopoliittiset muutokset, maailmanlaajuistuminen ja kansainvälisen järjestelmän heikkous asettavat haasteita, joiden edessä unionin on lujitettava kansalaistensa keskeisiä yhteisiä arvoja ja vakautettava Eurooppaa ja sitä kautta koko maailmaa. Maanosan on täytettävä täysimääräisesti tehtävänsä vakauden ja hyvinvoinnin alueena.

Komissio on asettanut tavoitteekseen tukea vahvasti liittymisstrategiaa, lujittaa suhteita naapurimaihin, toimia aktiivisesti kriisinhallinnassa ja selkkausten ennaltaehkäisyssä sekä torjua entistä tehokkaammin köyhyyttä maailmassa.

Vuonna 2001 komissio pyrkii näihin tavoitteisiin ennen kaikkea jatkamalla määrätietoisesti liittymisstrategiaa. Ehdokasmaiden kanssa jatketaan neuvotteluja komission esittämien niin sanottujen yksityiskohtaisten toimintaohjeiden mukaisesti, ja neuvotteluissa päästään uuteen vaiheeseen, jossa käsitellään vaikeimpia aiheita kuten siirtymäaikoja. Ennen kaikkea pyritään siihen, että yhteisö vahvistaa lopullisen yhteisen kannan 18:sta uudesta neuvoteltavasta luvusta, jotta niiden käsittely voidaan toistaiseksi keskeyttää.

Samaan aikaan komissio seuraa erittäin tarkasti, miten ehdokasmaat soveltavat ja kykenevät panemaan täytäntöön yhteisön lainsäädäntöä. Seuranta toteutetaan muun muassa säännöllisillä raporteilla siitä, miten kukin ehdokasmaa noudattaa Kööpenhaminan kriteerejä.

Ehdokasmaiden liittymiseen valmistaudutaan toteuttamalla Phare-ohjelman uusia suuntaviivoja, käyttämällä liittymistä edeltäviä välineitä SAPARD (Special Accession Programme for Agriculture and Rural development) ja ISPA (liittymistä edeltävä rakennepolitiikan väline) sekä siten, että ehdokasmaat osallistuvat yhteisön ohjelmien ja virastojen toimintaan. Turkin liittymiskumppanuuden toteuttamiseksi ehdotetaan rahoitusasetusta.

Komission on myös vahvistettava laajentumiseen liittyvää viestintästrategiaansa, joka on hyvin tärkeä, jotta laajentuminen onnistuisi ja perustamissopimukset voitaisiin ratifioida.

Komissio jatkaa yhteisön ulkopuolelle suunnattua tukea koskevaa uudistusta, joka on erittäin tärkeä yhteisön ulospäin suuntautuvan toiminnan uskottavuuden, tehokkuuden ja näkyvyyden kannalta. Jotta toiminnan vaikutukset olisivat mahdollisimman suuret, keskitytään ensisijaisiin aloihin. Uuden EuropeAid-toimiston aloitettua toimintansa 1. tammikuuta 2001 komissio aloittaa ulkomaanedustuksen toimialaa koskevan uudistuksen siirtämällä esimerkiksi osan henkilöstöä ja vastaavan määrän tukien hallintoa ensimmäisiin 23 lähetystöön ja alueellistamalla lähetystöverkostoa. Uudistus perustuu strategiakeskeiseen lähestymistapaan ja suunnittelun edistämiseen, ja loogisena jatkona tälle komissio ehdottaa muutettavaksi komiteamenettelyjen soveltamisalaa, jotta jäsenvaltioiden kanssa käytävissä neuvotteluissa keskityttäisiin enemmän kokonaisstrategioihin ja vähemmän yksittäisiin projekteihin. Näin pyritään tehostamaan perustamissopimuksiin kirjattujen täydentävyyden, koordinoinnin ja johdonmukaisuuden periaatteiden toteutumista.

Lisäksi komissio aikoo lujittaa naapuruussuhdepolitiikkaansa. Balkanin maiden vakautus- ja assosiaatiostrategiaa kehitetään muun muassa hiljattain Zagrebin huippukokouksessa sovittujen suuntaviivojen mukaisesti. Unionin suhteita Venäjään ja Ukrainaan on kehitettävä nykyisten sopimusten puitteissa, ja niissä on kiinnitettävä huomiota etenkin ydinturvallisuuteen ja Kaliningradin erityistilanteeseen pohjoisen ulottuvuuden puitteissa. Komissio aikoo myös vauhdittaa jälleen Barcelonan prosessia vuonna 2000 esitettyjen suuntaviivojen ja Marseillen kokouksen päätelmien perusteella.

Ulko- ja turvallisuuspolitiikassa sekä Euroopan turvallisuus- ja puolustuspolitiikassa komission on nopeasti luotava nopean toiminnan välineen edellyttämät toimivat mekanismit. Komissio antaa lähiaikoina ehdotuksensa kriisinhallinnasta ja selkkausten ennaltaehkäisystä erityisesti yhteisön välineiden osalta. Lisäksi se ottaa piakkoin kantaa Euroopan turvallisuus- ja puolustuspolitiikkaa koskevien uusien päätösmenettelyjen määrittelyyn.

Ulkomaankaupassa vuoden 2001 ensisijaisena tavoitteena on käynnistää uusi monenvälisten kauppaneuvottelujen kierros. Komissio kannattaa kattavaa kierrosta, joka perustuu kunnianhimoiseen ohjelmaan ja yhteisyrityksen periaatteeseen. Tavoite edellyttää, että unioni vahvistaa toimintamallia, jossa tuetaan yhteisymmärrystä ja strategisia liittoja Maailman kauppajärjestössä WTO:ssa olevien yhteistyökumppanien ja erityisesti kehitysmaiden kanssa. Samaan aikaan komissio jatkaa tammikuussa 2000 aloitettuja maatalouteen ja palveluihin liittyviä neuvotteluja.

Komissio aikoo myös jatkaa Mercosurin ja Chilen kanssa käynnissä olevia neuvotteluja ja hioa Kiinan WTO:hon liittymisen yksityiskohtia. Kauppakiistat - lähinnä Yhdysvaltojen kanssa - pyritään ratkaisemaan WTO:n sääntöjen mukaisesti. Yhteisön ensisijaisia tavoitteita sen kauppasuhteissa muihin kauppa-alueisiin on pohdittava laajemmin.

Lisäksi komissio käsittelee vähiten kehittyneiden maiden tilannetta ja ottaa siinä erityisesti huomioon toukokuussa 2001 pidettävän vähiten kehittyneitä maita käsittelevän konferenssin ja yleisen tullietuusjärjestelmän (GSP:n) uudistamisen. Komissio aikoo ottaa köyhyyden torjunnan kehitysyhteistyöpolitiikkansa keskeiseksi osaksi. Kauppapolitiikan ja alueellisen yhteistyön välineitä on käytettävä mahdollisimman hyvin tuettaessa näiden maiden pääsyä mukaan maailmantalouteen. Humanitäärisessä avussa keskitytään sen ensisijaiseen tehtävään säilyttää ja suojella elämää humanitäärista apua edellyttävissä kriiseissä. Lisäksi toteutetaan toimenpiteitä, joilla nopeutetaan ja tehostetaan avunantoa.

Vuonna 2001 valmistellaan myös merkittäviä tapahtumia kuten EU:n ja Latinalaisen Amerikan huippukokousta, joka pidetään seuraavana vuonna.

3. Uusi talous- ja sosiaalipoliittinen ohjelma

Unionin ensisijaisena tavoitteena on torjua työttömyyttä ja kehittää oikeudenmukaista yhteiskuntaa, jossa huolehditaan kaikkien hyvinvoinnista. Lissabonin Eurooppa-neuvosto asettikin tähän liittyen unionille uuden strategisen päämäärän: siitä on tultava maailman kilpailukykyisin ja dynaamisin tietopohjainen talous, joka kykenee ylläpitämään kestävää talouskasvua, luomaan uusia ja parempia työpaikkoja ja lisäämään sosiaalista yhteenkuuluvuutta.

Tähän päämäärään pyrittäessä vuoden 2001 tärkein tapahtuma on kevään Eurooppa-neuvosto, joka kokoontuu Tukholmassa maaliskuussa ja jossa päätetään komission toiminnasta talous- ja sosiaaliasioissa. Komissio laatii Lissabonin Eurooppa-neuvoston pyytämän raportin, jossa on kokonaisarvio Tukholman Eurooppa-neuvoston keskusteluja varten. Raportissa arvioidaan muun muassa rakenteellisten indikaattoreiden avulla Lissabonin-kokouksen jälkeen saavutettua edistystä ja esitetään uudet ensisijaiset tavoitteet vuodeksi eteenpäin.

Talouden alalla on tärkeää ennen kaikkea hyödyntää mahdollisimman hyvin talous- ja rahaliittoa, esimerkiksi makrotalouden vakauden, kasvun ja työllisyyden edistämiseksi. Komissio tukee edelleen aktiivisesti jäsenvaltioiden välistä talouden koordinointia, joka on yksi talous- ja rahaliiton tärkeimmistä tehtävistä. Komissio esittää talouspolitiikan yleiset suuntaviivat, joissa kiinnitetään erityishuomiota Lissabonissa asetettuun strategiseen päämäärään. Lisäksi on saatettava päätökseen euroseteleiden ja -kolikoiden 1. tammikuuta 2002 tapahtuvan käyttöönoton valmistelut, jotta tällä ratkaisevan tärkeällä vaiheella olisi mahdollisimman hyvät edellytykset onnistua, etenkin heikoimmassa asemassa olevissa käyttäjäryhmissä.

Työllisyysasioissa komissio jatkaa uutta linjaa Luxemburgissa vahvistetun työllisyysstrategian mukaisesti. Se esittää työllisyyden suuntaviivat vuodelle 2002 ja kiinnittää niissä erityishuomiota työllisyyden laatuun, yrittäjyyden kehittämiseen, elinikäisen oppimisen laaja-alaiseen tavoitteeseen ja työmarkkinaosapuolten osallistumiseen Euroopan työllisyysstrategiaan. Lisäksi komissio jatkaa keskustelua työmarkkinoiden tarpeisiin perustuvan maahanmuuttopolitiikan käyttöönotosta.

Vuosi 2001 on ensimmäinen Nizzan Eurooppa-neuvostossa vahvistetun sosiaalipoliittisen ohjelman täytäntöönpanovuosi; ohjelmaa sovelletaan työllisyys- ja sosiaalipolitiikkaan. Sosiaalisen syrjäytymisen ehkäisyyn sovelletaan Lissabonissa sovittua uutta avointa koordinointimenetelmää; tämä on ensimmäinen kerta, kun sitä käytetään muissa kuin työllisyysasioissa. Menetelmä perustuu siihen, että etsitään talous-, sosiaali- ja koulutusalan parhaat käytännöt ja levitetään niitä, ja autetaan näin jäsenvaltioita kehittämään omaa politiikkaansa. Se on ensisijaisen tärkeä keino pyrittäessä unionin keskeisiin päämääriin näillä aloilla. Lisäksi komissio käynnistää useita lainsäädäntöaloitteita, jotka koskevat työmarkkinasuhteita sekä työterveyttä ja työturvallisuutta.

Taloudellisen ja sosiaalisen yhteenkuuluvuuden alalla rakennerahastojen ja koheesiorahaston ohjelmissa vuosiksi 2000-2006 toiminta pääsee täysimittaisesti käyntiin, ja vaikutukset kentällä ovat tuntuvia. Toisen koheesioraportin jälkeen komissio laatii raja-alueita koskevan tiedonannon, jossa otetaan huomioon unionin laajentuminen.

Sisämarkkinoilla komissio jatkaa rakenneuudistuksia, joilla edistetään Euroopan markkinoiden kilpailukykyä, sekä palvelujen sisämarkkinoihin liittyvän strategian täytäntöönpanoa. Ensisijaisena tavoitteena on rahoituspalvelujen sisämarkkinoiden saattaminen päätökseen. Komissio ehdottaa direktiivejä muun muassa finanssiryhmittymien vakauden valvonnasta, pankkien pääomavaatimuksista ja säännöllisestä tiedottamisesta. Lisäksi komissio jatkaa julkisia hankintoja koskevan lainsäädännön uudistamista, ja myös yhteisöpatentin perustamiseen ja postipalveluihin liittyviä toimia jatketaan määrätietoisesti.

Verotus on edelleen yksi sisämarkkinoiden täysimääräisen hyödyntämisen suurimmista esteistä. Komissio antaa vuonna 2001 tiedonannon verotusta koskevasta uudesta strategiastaan. Se ehdottaa kuudennen arvonlisäverodirektiivin muokkaamista uudelleen ja jatkaa valmisteverojärjestelmän uudistamista. Lisäksi se antaa tiedonannon tulliliittoa koskevasta strategiasta ja yrittää saada hyväksytyksi useita ehdotuksia, joilla pyritään yksinkertaistamaan tullimenettelyjä.

Jotta unionin liikeyritykset ja kansalaiset hyötyisivät tehokkaasta kilpailusta, komissio soveltaa edelleen tiukasti yhteisön kilpailulainsäädäntöä. Se kehittää kansainvälistä yhteistyötä ja uudistaa säännöksiä muun muassa tarkastelemalla uudelleen sulautuma-asetusta, täydentämällä valtiontukia koskevia sääntöjä ja pyrkimällä edistämään perustamissopimuksen 81 ja 82 artiklan soveltamista koskevan asetusluonnoksen käsittelyä neuvostossa.

Komissio pyrkii edelleen siihen, että unionissa siirryttäisiin täysimittaisesti tieto- ja osaamisyhteiskuntaan. Vastattaessa Lissabonissa esitettyihin toiveisiin keskeisiä komission toimia ovat tulevien ensisijaisten tavoitteiden määritteleminen ja eEurope 2002 -toimintasuunnitelman täytäntöönpano sekä unionin sisällä että yhdessä ehdokasmaiden kanssa. Lisäksi on tärkeää tarjota kaikille digitaaliajan edellyttämää tekniikkaa sekä perus- ja täydennyskoulutusta. eLearning-aloitteen ja vuosien 2001-2002 työllisyyden suuntaviivojen täytäntöönpanemiseksi jäsenvaltioilta vaaditaan entistä suurempaa panosta. Komissio laatii Tukholman Eurooppa-neuvostoon tiedonannon koulutusjärjestelmien tulevaisuuden tavoitteista. Lisäksi se tukee toimia, joilla pyritään Lissabonissa asetettuun tavoitteeseen liittää kaikki unionin koulut Internet-verkkoon vuoden 2001 loppuun mennessä. Komissio tekee ehdotuksia, joilla edistetään kuluttajien luottamusta sähköisiin järjestelmiin ja erityisesti verkkojen tietoturvaan. Auttaakseen pk-yrityksiä ottamaan käyttöön uutta tieto- ja viestintätekniikkaa komissio tukee Go Digital -aloitetta.

Komissio muistuttaa Lissabonin sitoumuksesta pyrkiä siihen, että neuvosto ja Euroopan parlamentti hyväksyisivät mahdollisimman pian televiestintäpaketin. Paketilla pyritään lisäämään kilpailua sähköisen televiestinnän alalla.

Yritystoiminnan osalta Lissabonissa kannustettiin vaihtamaan kokemuksia ja hyviä käytäntöjä liikeyritysten ja jäsenvaltioiden kesken sekä toteuttamaan esikuva-analyyseja ja selkeyttämään yritysympäristöä. Käytännössä tämä toteutetaan yritystoimintaa koskevassa monivuotisessa toimintasuunnitelmassa. Lisäksi komissio ehdottaa innovaatiotoimintaan uutta tukea kuudennen tutkimuksen ja teknologisen kehittämisen puiteohjelman yhteydessä.

Komissio aikoo myös käsitellä perusteellisesti tiettyjä erityisaloja kuten kemikaaleja, PVC:tä ja lääkinnällisiä laitteita sekä tarkistaa teknisiin standardeihin liittyvää yhteisön toimintalinjaa. Näitä koskevia ehdotuksia tehdään vuoden 2001 kuluessa.

Tutkimuksen alalla Lissabonin prosessin keskeisenä päämääränä on eurooppalaisen tutkimusalueen toteuttaminen. Vuoden 2001 alussa tehdään ehdotuksia kuudenteen tutkimuksen ja teknologisen kehittämisen puiteohjelmaan, joka käynnistyy vuonna 2002. Yhteisön toiminnalla pyritään yhtenäistämään eurooppalaista tutkimusta, järjestämään eurooppalaisen tutkimusalueen rakenteita ja lujittamaan sen perusteita. Erityishuomiota kiinnitetään myös tutkijavaihtoon, infrastruktuureihin liittyvään yhteistyöhön ja tutkimuksen vaikutuksiin kaikkiin unionin alueisiin.

Komissio antaa energia-alalla Tukholman Eurooppa-neuvoston käsiteltäväksi ehdotuksia, joilla pyritään nopeuttamaan sähkön ja kaasun sisämarkkinoiden toteutumista ja syvenemistä.

Vuosi 2001 asettaa yhteiselle maatalouspolitiikalle suuria kansainvälisiä haasteita, kun laajentumisneuvotteluissa päästään ratkaisevaan vaiheeseen. Maatalouteen liittyviä neuvotteluja jatketaan myös WTO:ssa riippumatta mahdollisesta uudesta monenvälisten kauppaneuvottelujen kierroksesta. Lisäksi vuonna 2001 toteutetaan uusia toimia, joilla pyritään yhtenäistämään yhteistä maatalouspolitiikkaa sekä elintarvikkeiden turvallisuutta ja kestävää kehitystä koskevaa yhteisön politiikkaa erityisesti ympäristöön liittyvien kysymysten osalta. Tarkoituksena on ehdottaa toimenpiteitä biologisen monimuotoisuuden, geenivarojen ja metsien suojelun edistämiseksi.

Kalastuspolitiikkaa tarkastellaan kokonaan uudelleen, ja alkajaisiksi, vuoden 2001 kuluessa, asiasta laaditaan vihreä kirja.

Vuonna 2001 komissio toteuttaa myös merkittäviä syrjäisimpiin alueisiin liittyviä toimia perustamissopimuksen 299 artiklan 2 kohdan täytäntöönpanemiseksi.

4. Kaikkien elämänlaadun parantaminen

Toimielimiin, makrotalouteen ja geopolitiikkaan liittyvien ajankohtaisten poliittisten ratkaisujen lisäksi unionin on tarjottava kansalaisilleen merkittävää konkreettista edistystä heidän jokapäiväisessä elämässään. Ihmiset toivovat, että heidän odotuksiinsa vastataan oikeuksien suojeluun, liikkuvuuteen, turvallisuuteen, koulutukseen, vapaa-aikaan ja elintarvikkeisiin liittyvissä kysymyksissä. Yhteisön toimielinten odotetaan olevan vastuullisia ja tekevän aloitteita vastauksena näihin odotuksiin.

Ympäristön tila heikkenee vakavasti, ja suuri yleisö on siitä hyvin huolissaan. Euroopan unionin on toimittava tehokkaasti ja monella taholla. Vuonna 2001 komissio jatkaa toimia, joilla tehostetaan nykyisen lainsäädännön täytäntöönpanoa, sekä toimia, joilla ympäristökysymykset otetaan mukaan muuhun yhteisön politiikkaan. Lisäksi komissio suunnittelee uusia vahvoja aloitteita, joilla kyetään vastaamaan tähän haasteeseen.

Komissio tekee alkuvuodesta ehdotuksen Euroopan parlamentin ja neuvoston päätökseksi kuudennesta ympäristöä koskevasta toimintaohjelmasta. Toimintaohjelmassa asetetaan yhteisön toiminnan tavoitteet tuleviksi kymmeneksi vuodeksi ja määritellään ne toimintakeinot, joilla tavoitteisiin pyritään. Ensisijaisiksi valitut aiheet ryhmitellään seuraavien neljän keskeisen alan ympärille: ilmastonmuutoksen torjunta, luonnon ja biologisen moninaisuuden suojelu, terveys ja ympäristö sekä kestävän kehityksen mukainen luonnonvarojen käyttö ja jätehuolto.

Ohjelma muodostaa ympäristöön liittyvän osan kestävän kehityksen strategiasta, jonka komissio esittelee Göteborgin Eurooppa-neuvostolle. Strategialla pyritään sovittamaan yhteen talouskasvu, sosiaalinen yhteenkuuluvuus ja ympäristönsuojelu. Sen avulla on laadittava uusi eurooppalainen kehitysmalli, jossa ympäristönsuojelulle luodaan otolliset poliittiset ja lainsäädännölliset puitteet. Kansainvälisesti strategia on olennainen osa unionin osallistumista vuonna 2002 pidettävään Rio+10-konferenssiin.

Myös muita merkittäviä toimia on suunnitteilla. Komissio antaa kemikaaleja koskevan tulevaisuuden strategiaan liittyvän valkoisen kirjan, jossa esitetään monia toimenpiteitä ympäristön ja ihmisten terveyden suojelemiseksi. Kioton pöytäkirjan ratifioinnin jälkeen komissio antaa tiedonannon eurooppalaisen ilmastonmuutosohjelman täytäntöönpanosta.

Euroopan unioni on ottanut kunnianhimoiseksi tavoitteekseen luoda vapauteen, turvallisuuteen ja oikeuteen perustuvan alueen, jossa jokainen voi turvata oikeutensa ja tuntea olonsa turvalliseksi. Tätä varten on vauhditettava Tampereella hyväksytyn ohjelman täytäntöönpanoa ja arvioitava sitä Laekenin Eurooppa-neuvostossa joulukuussa 2001.

Edelliseen liittyen komissio kiinnittää tänä vuonna erityishuomiota oikeudelliseen yhteistyöhön sekä jäsenvaltioiden lainsäädännön ja menettelyjen lähentämiseen turvapaikka- ja maahanmuuttoasioissa. Lisäksi se jatkaa pyrkimyksiä tarjota unionille asianmukaiset välineet ratkaista koordinoidusti ja tehokkaasti rikollisuuteen liittyviä ongelmia, jotka ovat luonteeltaan entistä kansainvälisempiä.

Komissio valmistelee yhteisön taloudellisten etujen turvaamista koskevaa valkoista kirjaa, jolla se haluaa avata keskustelun Euroopan syyttäjäviranomaista koskevasta ehdotuksestaan, jotta sitä voitaisiin tarkastella seuraavassa hallitustenvälisessä konferenssissa. Lisäksi komissio tekee ehdotuksia petoksentorjunnasta ja muista taloudellista etua uhkaavista laittomista toimista, kuten rahanpesusta, etenkin edistääkseen toimivaltaisten viranomaisten välistä yhteistyötä.

Elintarvikkeiden turvallisuus huolestuttaa Euroopan unionin kansalaisia, jotka vaativat alalle entistä tiukempia sääntöjä. Komissio antoi vuonna 2000 elintarvikkeiden turvallisuutta koskevan valkoisen kirjan, mikä osoittaa, että se pitää kysymystä ensisijaisen tärkeänä. Vuonna 2001 valmistellaan Euroopan elintarvikeviranomaisen toiminnan aloittamista. Lisäksi komissio toteuttaa elintarvikkeiden turvallisuutta koskevassa valkoisessa kirjassa esitettyä monivuotista lainsäädännön uudistamiseen tähtäävää ohjelmaa, jossa pyritään luomaan yhtenäinen, johdonmukainen ja tehokas lainsäädäntö. Erityishuomiota kiinnitetään elintarvikkeiden turvallisuuden valvonnan arviointiin ja tehostamiseen, jotta lainsäädäntö todella parantaisi elintarvikkeiden turvallisuutta kuluttajille. On tarkoitus ehdottaa merkittäviä toimenpiteitä, joilla parannetaan geneettisesti muunnetuista organismeista valmistettujen elintarvikkeiden jäljitystä ja pakkausmerkintöjä koskevia sääntöjä, edistetään torjunta-aineisiin liittyvien riskien arviointia ja vahvistetaan suojelua hullun lehmän tautiin ja elintarvikkeissa oleviin vieraisiin aineisiin liittyviltä riskeiltä.

Kuluttajansuojan ja kansanterveyden alalla valmistellaan muun muassa uusia ehdotuksia tupakkatuotteiden mainonnasta ja sponsoroinnista, kulutusluotoista sekä matkustajien oikeuksien turvaamisesta lentoliikenteessä. Komissio kiinnittää erityishuomiota asianmukaiseen markkinointiin ja hallinnolliseen yhteistyöhön.

Liikkuvuus on osa kaikkien jokapäiväistä elämää. Komissio toteuttaa uusia aloitteita yhtenäisen ilmatilan luomiseksi ja julkaisee valkoisen kirjan, joka koskee yhteisen liikennepolitiikan tulevia suuntaviivoja ja Euroopan laajuisten verkkojen tarkistamista. Lisäksi komissio tekee tärkeitä ehdotuksia intermodaalisuuden edistämiseksi ja rautateiden kehittämiseksi, koska on päätetty rahtiliikennemarkkinoiden osittaisesta avaamisesta vuoteen 2008 mennessä. Kaikissa toimissa komissio pyrkii edistämään käyttäjien oikeuksia ja turvallisuutta erityisesti maantie-, lento- ja meriliikenteessä, joissa toteutetaan joukko erityisaloitteita. Lisäksi komissio edistää kaikenlaisia älykkäitä liikennejärjestelmiä, muun muassa jatkamalla Galileo-hanketta (satelliittinavigointijärjestelmä), ja osallistuu aktiivisesti avaruusstrategiaan liittyvään työhön Euroopan avaruusjärjestön perustamassa työryhmässä. Loppuvuodesta komissio antaa tiedonannon "puhtaasta" kaupunkiliikenteestä, ja lisäksi se edistää energian toimitusvarmuutta koskevan vihreän kirjan mukaisesti uusia energiamuotoja, energiansäästöä sekä raakaöljy- ja kaasuvarastojen käyttöä unionissa.

Liite 1: Luettelo uusista toimista, jotka komissio aikoo toteuttaa vuonna 2001

Liite 2: Luettelo vuosien 1999 ja 2000 ohjelmiin kuuluvista toimista, jotka komissio aikoo toteuttaa vuonna 2001 (siirretyt toimet)

Liite 3: Luettelo vuoden 2000 ohjelmaan kuuluvista toimista, jotka komissio aikoo toteuttaa vuonna 2002 (siirretyt toimet)

LIITE 1

KOMISSION TYÖOHJELMA VUODEKSI 2001

Luettelo uusista toimista, jotka komissio aikoo toteuttaa vuonna 2001

1. SÄÄDÖSEHDOTUKSET

2. MUUT HANKKEET

3. KOMISSION TOIMIVALTAAN KUULUVAT SÄÄDÖKSET

Bryssel 31. tammikuuta 2001

>TAULUKON PAIKKA>

LIITE 2

KOMISSION TYÖOHJELMA VUODEKSI 2001

Luettelo vuosien 1999 ja 2000 ohjelmiin kuuluvista toimista, jotka komissio aikoo toteuttaa vuonna 2001 (siirretyt toimet)

1. SÄÄDÖSEHDOTUKSET

2. MUUT HANKKEET

3. KOMISSION TOIMIVALTAAN KUULUVAT SÄÄDÖKSET

Bryssel 31. tammikuuta 2001

>TAULUKON PAIKKA>

LIITE 3

KOMISSION TYÖOHJELMA VUODEKSI 2001

Luettelo vuoden 2000 ohjelmaan kuuluvista toimista, jotka komissio aikoo toteuttaa vuonna 2002 (siirretyt toimet)

1. SÄÄDÖSEHDOTUKSET

2. MUUT HANKKEET

3. KOMISSION TOIMIVALTAAN KUULUVAT SÄÄDÖKSET

Bryssel 31. tammikuuta 2001

>TAULUKON PAIKKA>